De landlige omgivelser, malet i 1878, er svære at få til at stemme med nutidens vejkryds mellem Ågade og Falkonér Allé/Jagtvej, men beskueren står faktisk nogenlunde midt på dagens trafikerede Ågade og ser mod vest.

Den gamle bro fra 1700-tallet fører Falkonér Alle over Ladegårdsåen, og mod vest ånder alt pastoral idyl.

Maleriet af Axel Helsted er som sagt dateret til 1878, men landskabets tomhed er vist heller ikke undervurderet på maleriet. I det efterfølgende vil jeg se på, hvad der lå rundt om broen til i dag.

På det lignende maleri ovenfor, malet af P. Ølsted i 1850 og gengivet i et særtryk af Før og Nu, udgivet af F. Zacharie engang i mellemkrigstiden, ses den samme bro, men her er også blevet plads til den sidste gadelygte fra Falkonér Allé, hvilket giver billedet en noget anderledes stemning.

Det smukke, lille maleri ovenfor, malet af G. Hofman i 1840, viser broen set fra Bispeengen, og her ser vi en bygning, ganske tæt på broen.

Lige op ad broen og åen lå nemlig Aahuset, en café, lysthave og keglebane, på en lang smal grund ud til Falkoner Allé. Tegningen ovenfor er dateret år 1900.

Mere om Aahuset senere… 🙂

Læs mærke til hvordan Falkonér Allé er blevet hævet i forhold til åens vandspejl. Det gamle Aahus ligger også lavt i forhold til vejen.

Her er næsten det samme sted i 1921. Vi står på Falkonér Allé og kigger op ad Ågade, ind mod byen. Ladegårdsåen ses i midten, og den gamle bro ligger måske under den nye belægning?

Det gamle Aahus er nu erstattet af en flot ny hjørnejendom, og lidt længere nede kan man ane De Døves Kirke.

Sådan ser det ud fra samme standplads en stille februarsøndag i 2016. Husene ligner sig selv, men åen og sporvognsskinernne er borte!

I baggrunden ses cykelbroen og Linoleumshuset fra 1930.

Drejer vi blikket 90 grader og ser over den gamle lave bro til Jagtvejs begyndelse, så virker området ganske fredeligt på billedet, der nok er fra 1800-tallets sidste fjerdedel.

Trafikken begrænser sig til en kone med en trækvogn, to mænd på en lille hestevogn og en hest, måske med rytter, der gemmer sig mellem træerne.

I baggrunden på den anden side af marken kan man ane grænsen til Assistens Kirkegård – mon det er en mur eller hæk?

Bemærk grafittien på broen!

Noget længere fremme i tid, i 1921, så er markerne erstattet af store beboelsesejendomme. Man kan lige ane Ladegårdsåen nederst til venstre.

Den gamle bros stensætning er erstattet af et støbejernsrækværk med karakteriske balustre.

I 2016 ligner bygningerne sig selv. Men åen er væk, altanerne er blevet til franske altaner og en byggekran markerer den kommende metrostation Nuuks Plads .

Gad vide om kloakdækslet fører ned til den rørlagte å? Det kunne være sjovt at komme ned og kigge 🙂

Og gad vide, hvor meget der er tilbage af den gamle 1700-tals bro en meter eller to under asfalten? Næste gang, der er vejarbejde, vil jeg holde øje!

Alle de sort/hvide billeder ovenfor stammer fra den nævnte Før og Nu.